Man dagvaar Eskom omdat sy gebede kragonderbrekings voorkom hetArgieffoto ŉ Man van Noordwes dagvaar Eskom vir R250 miljoen omdat hy beweer sy gebede het verhoed dat kragonderbrekings tydens die Wêreldbeker-sokkertoernooi in 2010 voorgekom het, het Beeld Dinsdag berig. Nelson Thabo Modupe, ŉ inwoner van Lichtenburg, is ŉ lid van die Zion Christian Church. In ’n brief aan Eskom voer hy aan die hoofrede vir beurtkrag was al die tyd weerlig en wind, en hy het God gevra dat geen kragonderbrekings sou plaasvind nie. Modupe voer aan dat sy gebede daartoe gelei het dat Eskom nie langer die las van beurtkrag en die vernedering wat daarmee gepaard gaan hoef te dra nie. Hy meen nou dat Eskom hom R250 miljoen skuld. As alternatief kan Eskom hom ’n volle vennoot in die maatskappy maak. Die eis is op die hofrol van die hooggeregshof van Noordwes geplaas en gaan na verwagting Donderdag aangehoor word. – SAPA